Mamata Banerjee: সিবিআই হেফাজতে লালন শেখের মৃত্যু নিয়ে প্রশ্ন তুললেন তৃণমূলনেত্রী

শিলং: সিবিআই হেফাজতে লালন শেখের মৃত্যু নিয়ে প্রশ্ন তুললেন তৃণমূলনেত্রী (AITC) তথা মুখ্যমন্ত্রী মমতা বন্দ্যোপাধ্যায় (Mamata Banerjee)। গোটা ঘটনার  ধিক্কার জানিয়ে তাঁর বক্তব্য, কী ভাবে সিবিআই হেফাজতে এক জনের মৃত্যু হতে পারে? বিষয়টি নিয়ে তিনি সরব হবেন বলেও জানিয়েছেন মুখ্যমন্ত্রী।

প্রসঙ্গত, সোমবার রামপুরহাটের অস্থায়ী সিবিআই শিবিরে বগটুইকাণ্ডের মূল অভিযুক্ত লালনের ঝুলন্ত দেহ উদ্ধার হয়। সিবিআই (CBI) দাবি করে, আত্মহত্যা করেছেন লালন। যদিও লালনের পরিবার তাঁকে খুন করা হয়েছে বলে অভিযোগ তোলে। গত ২১ মার্চ রামপুরহাটের বগটুই  (Bogtui) মোড়ে বোমা ছুড়ে দুষ্কৃতীরা খুন করে রামপুরহাটের বড়শাল গ্রাম পঞ্চায়েতের (Panchayat) তৃণমূলের উপপ্রধান ভাদুকে। সেই খুনের পর রাতে বগটুই গ্রামের কয়েকটি বাড়িতে আগুন ধরিয়ে দেওয়ার অভিযোগ ওঠে। তার জেরে ১০ জনের মৃত্যু হয়।

কলকাতা হাইকোর্টের নির্দেশে সেই ঘটনার তদন্তভার হাতে নেয় সিবিআই। লালনের বিরুদ্ধে বগটুইয়ে আগুন লাগানোর অভিযোগ ছিল। চলতি মাসেই দিন দশেক আগে ঝাড়খণ্ডের (Jharkhand) পাকুড় থেকে গ্রেফতার করা হয় লালনকে। তাঁকে রাখা হয়েছিল সিবিআইয়ের অস্থায়ী শিবিরে।

এই পরিস্থিতিতে তৃণমূল সুপ্রিমোর অবস্থান যথেষ্ট গুরুত্বপূর্ণ বলেই মনে করছিল রাজনৈতিক মহল। মেঘালয় সফরে গিয়ে মঙ্গলবার শিলংয়ে সাংবাদিক বৈঠক করেন মুখ্যমন্ত্রী। সেখানে লালনের (Lalan Sheikh) সিবিআই হেফাজতে অস্বাভাবিক মৃত্যু (Unnatural Death) প্রসঙ্গে তিনি বলেন, “ধিক্কার জানাই এই ঘটনাকে। সিবিআই যদি এত স্মার্ট হয়, কেন হেফাজতে তাঁর মৃত্যু হল? ওদের সমস্ত ডিটেলস নিতে হবে।” এর পরেই নেত্রী জানান, এই বিষয়টি নিয়ে সরব হবেন। তাঁর কথায়, “ওঁর স্ত্রী এফআইআর করেছেন। আমরাও ইস্যুটি তুলব।”